b'\n_START_ARTICLE_\n\xc5\xbdmoni\xc5\xb3 partija \xe2\x80\x93 jud\xc4\x97jimas u\xc5\xbe demokratin\xc4\x99 Slovakij\xc4\x85\n_START_PARAGRAPH_\n\xc5\xbdmoni\xc5\xb3 partija \xe2\x80\x93 jud\xc4\x97jimas u\xc5\xbe demokratin\xc4\x99 Slovakij\xc4\x85 (\xc4\xbdudov\xc3\xa1 strana \xe2\x80\x93 Hnutie za demokratick\xc3\xa9 Slovensko), sutrumpintai LS-HZDS, yra 1991 m. \xc4\xafkurta politin\xc4\x97 Slovakijos partija. Iki 2000 m. ji buvo \xc5\xbeinoma Jud\xc4\x97jimo u\xc5\xbe demokratin\xc4\x99 Slovakij\xc4\x85 (Hnutie za demokratick\xc3\xa9 Slovensko), sutrumpintai HZDS, vardu. LS-HZDS per 2010 m. rinkimus pirm\xc4\x85 kart\xc4\x85 savo istorijoje nepateko \xc4\xaf parlament\xc4\x85.\n_START_SECTION_\nIstorija\n_START_PARAGRAPH_\nLS-HZDS pradininku buvo Jud\xc4\x97jimas u\xc5\xbe demokratin\xc4\x99 Slovakij\xc4\x85, \xc4\xafsik\xc5\xabr\xc4\x99s 1991 met\xc5\xb3 baland\xc4\xaf, kuomet nuo partijos Visuomen\xc4\x97 prie\xc5\xa1 \xc5\xbeiaurum\xc4\x85 (Verejnos\xc5\xa5 proti n\xc3\xa1siliu, VPN) atsiskyr\xc4\x97 Vladim\xc3\xadr Me\xc4\x8diar vadovaujama grup\xc4\x97. Naujoji partija sulauk\xc4\x97 \xc5\xbeymiai didesnio palaikymo nei VPN ir per 1992 met\xc5\xb3 rinkimus gavo daugiausiai bals\xc5\xb3 (37,3\xc2\xa0%) bei gal\xc4\x97jo sudaryti vyriausyb\xc4\x99. Pirmoji koalicija, kuri\xc4\x85 HZDS sudar\xc4\x97 kartu su Slovak\xc5\xb3 nacionaline partija (Slovensk\xc3\xa1 n\xc3\xa1rodn\xc3\xa1 strana, SNS), buvo paremta ne bendru po\xc5\xbei\xc5\xabriu \xc4\xaf ekonominius bei socialinius klausimus, bet vieningumu nacionalistin\xc4\x97se bei identiteto sferose._NEWLINE_Koalicija i\xc5\xa1silaik\xc4\x97 neilgai ir 1994 metais Vladim\xc3\xadr Me\xc4\x8diar neteko ministro pirmininko posto. Visgi jo partija neprarado visuomen\xc4\x97s pasitik\xc4\x97jimo ir tais pa\xc4\x8diais metais \xc4\xafvykusiuose rinkimuose HZDS laim\xc4\x97jo 35\xc2\xa0% bals\xc5\xb3. Me\xc4\x8diar v\xc4\x97l tapo ministru pirmininku. Lygiai kaip ir 1992 metais, buvo sudaryta koalicija su SNS, ta\xc4\x8diau \xc5\xa1\xc4\xafkart prie jos prisijung\xc4\x97 dar ir Slovakijos darbinink\xc5\xb3 s\xc4\x85junga (Zdru\xc5\xbeenie robotn\xc3\xadkov Slovenska, ZRS)._NEWLINE_Me\xc4\x8diar vadovavimo metai yra lig \xc5\xa1iol vertinami gana prie\xc5\xa1taringai. Neretai situacija apib\xc5\xabdinama kaip autokratin\xc4\x97, nacionalistin\xc4\x97, be didesnio progreso ekonominiuose, eurointegraciniuose bei demokratiniuose procesuose. Me\xc4\x8diar taip pat yra kaltinamas korupcija, neskaidri\xc5\xb3 privatizavimo proces\xc5\xb3 vykdymu, bandymais suvar\xc5\xbeyti \xc5\xbeiniasklaidos laisves be kita. Slovakija kritikos sulaukdavo ir d\xc4\x97l pernelyg ry\xc5\xa1kaus nacionalizmo. Jau 1993 metais Helsinkio Komisija apkaltino Slovakij\xc4\x85 ma\xc5\xbeum\xc5\xb3 interes\xc5\xb3 nepaisymu, \xc5\xa1i problema taip pat buvo aktuali svarstant \xc5\xa1alies naryst\xc4\x99 Europos S\xc4\x85jungoje. Nepaisant vis\xc5\xb3 \xc5\xa1i\xc5\xb3 \xc4\xaftarim\xc5\xb3 neskaidrios politikos vykdymu, HZDS neprarado \xc5\xbemoni\xc5\xb3 palaikymo ir 1998 metais vykusiuose rinkimuose v\xc4\x97l sugeb\xc4\x97jo laim\xc4\x97ti daugiausiai bals\xc5\xb3 \xe2\x80\x93 27\xc2\xa0%. Ta\xc4\x8diau valdan\xc4\x8diosios daugumos sudarymas nebuvo toks s\xc4\x97kmingas ir nepavykus rasti partneri\xc5\xb3 vadovavim\xc4\x85 teko perduoti opozicinei koalicijai._NEWLINE_2000 metais HZDS buvo pervadinta \xc4\xaf \xc5\xbdmoni\xc5\xb3 partij\xc4\x85 \xe2\x80\x93 jud\xc4\x97jim\xc4\x85 u\xc5\xbe demokratin\xc4\x99 Slovakij\xc4\x85 (\xc4\xbdudov\xc3\xa1 strana \xe2\x80\x93 Hnutie za demokratick\xc3\xa9 Slovensko, LS-HZDS). 2002 rinkimuose pasikartojo tas pats scenarijus - LS-HZDS v\xc4\x97l laim\xc4\x97jo daugiausiai bals\xc5\xb3 (19,5\xc2\xa0%), ta\xc4\x8diau nesugeb\xc4\x97jo rasti partneri\xc5\xb3 valdan\xc4\x8diajai koalicijai sudaryti ir tur\xc4\x97jo likti opozicijoje. Tais pa\xc4\x8diais metais nuo LS-HZDS atskilo dalis nari\xc5\xb3 ir \xc4\xafk\xc5\xabr\xc4\x97 atskir\xc4\x85, lig \xc5\xa1iol didesnio pasisekimo nesulaukus\xc4\xaf Jud\xc4\x97jim\xc4\x85 u\xc5\xbe demokratij\xc4\x85 (Hnutie za demokraciu, HZD). 2003 metais \xc4\xafvyko dar vienas skilimas ir buvo \xc4\xafkurta Liaudies partija (\xc4\xbdudov\xc3\xa1 \xc3\xbania, L\xc3\x9a) (2007 m. pakeit\xc4\x97 pavadinim\xc4\x85 \xc4\xaf Liberal\xc5\xb3 partij\xc4\x85 (Liber\xc3\xa1lna strana, LS))._NEWLINE_2006 met\xc5\xb3 rinkimai buvo pras\xc4\x8diausi per vis\xc4\x85 LS-HZDS istorij\xc4\x85 (8,8\xc2\xa0%), ta\xc4\x8diau jai pavyko patekti \xc4\xaf valdan\xc4\x8diosios koalicijos sud\xc4\x97ti, kuri\xc4\x85 sudaro Kryptis \xe2\x80\x93 socialdemokratija (Smer \xe2\x80\x93 soci\xc3\xa1lna demokracia, SSD) bei patys pirmieji tuomet buvusios HZDS partneriai \xe2\x80\x93 SNS._NEWLINE_Per 2010 m. rinkimus pirm\xc4\x85 kart\xc4\x85 savo istorijoje LS-HZDS nepateko \xc4\xaf parlament\xc4\x85.'